Primarul municipiului Calafat a fost filmat la păcănele, într-o sală de jocuri de noroc din localitate, cei care l-au surprins reproșându-i faptul că face acest lucru în timpul programului de lucru de la primărie.

În imagini se vede că edilul orașului Calafat, Lucian Ciobanu, își petrece timpul în fața unui aparat de jocuri de noroc, persoana care a filmat menționând că „în loc să se ocupe de oraș, acesta stă la mașinuțe”.

Edilul admite faptul că s-a aflat într-o asemenea ipostază, dar spune că ar fi vorba despre o răzbunare a unor foști angajați ai Primăriei Calafat și că imaginile sunt vechi.

„Nu spun că nu există acele imagini. Sunt, însă, vechi. Multe persoane nu mă suportă și de aceea au procedat așa. Este vorba despre foști angajați. Despre oameni pe care i-am dat afară din motive serioase și acum nu fac altceva decât să se răzbune. Că eram sau nu în timpul programului, mai ales că eu am program de la 7.00 la 22.00, nu știu cât contează. Eu rezolv problemele orașului indiferent de oră. Plec, revin, nu țin cont că e ora nouă seara. Nu am luat concediu din anul 2017. Această filmare este doar o răzbunare”, a declarat edilul.

Acesta recunoaște că este pasionat de jocurile de noroc, dar că nu intră zilnic într-o astfel de sală. O altă pasiune a edilului sunt și pariurile spotive, în 2016 câștigând aproape 240.000 de lei, pe patru bilete diferite.

Primarul municipiului Calafat este la primul mandat, fiind desemnat câștigător la alegerile din anul 2016, când a candidat din partea PSD.